als_Latn dik_Latn sag_Latn
Në Konferencën Ndërkombëtare Kundër Ekstremizmit të Dhunshëm që po mbahet në Prishtinë, Kryeministri Isa Mustafa tha se kjo dukuri negative nuk ka atdhe.
“Këto janë dukuri që e rrezikojnë shoqërinë dhe si të tilla nuk e kanë ni atdhe, por janë çështje që po e mundojnë botën, por e kanë ni mbiemër të përbashkët që paraqesin rrezik për njerëzimin e paqen,” tha Mustafa.
Kryeministri bëri të ditur se Kosova po mundohet ta kuptojë se çfarë çon në rrugën e ekstremizmit të dhunshëm.
“Kemi bërë përpjekje ta kuptojmë cilët janë faktorët që çojnë në këtë rrugë? Është vështirë të vihet në konstatime, por çfarë kemi konstatuar është që të punojmë bashkë të gjithë e të marrim masa,” tha Mustafa.
Ai deklaroi se dukuria e ekstremizmit të dhunshëm nuk do ta devijojë rrugën e Kosovës.
“Mund të konstatoj se ne jemi në rrugë të mirë, se jemi të përkushtuar në rrugë evropiane e euroatlantike dhe tolerancë të madhe fetare. Nuk e kemi lënë luftimin në këtë çështje vetëm në duar të AKI-së e policisë, por edhe në atë të shoqërisë,” tha Mustafa.
Kryeministri njoftoi se në luftën kundër ekstremizmit të dhunshëm Kosova bashkëpunon me shtete fqinje dhe vende tjera duke përfshirë edhe Serbinë, ndërsa tregoi se ekziston edhe ligji që ndalon pjesëmarrjen e kosovarëve në luftëra të huaja.
Megjithatë, sikurse edhe ministri Hyseni, Kryeministri Mustafa tha se lufta kundër ekstremizmit nuk mund të bëhet e vetmuar.
“Puna dhe suksesi varet nga bashkëpunimi me vendet tjera,” konstatoi Mustafa.
Konferenca kundër ekstremizmit nisi me një video vetëdijesuese ku foli edhe një pjesëmarrës kosovar i penduar i luftërave të huaja.
Konferenca e organizuar nga Ministria e Punëve të Brendshme do të zgjasë dy ditë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn